لوقا 23
23-نجی باب
عیسی پیلاتُسینگ اُوونده
مَتّیٰ 27:1-2، 11-26؛ مَرقُس 15:1-15؛ یوحنا 18:28—19:16
1سُنگرا مِجلِسینگ هِمّه آداملاری یِرلِریندِن توروپ، عیسانی پیلاتُسینگ یانینا گِتیردیلِر. 2اُلار عیسانی عاییپلاماغا باشلادیلار: «بیز بو آدامینگ خالقیمیزی آزدیریاندیغینی گُردوک و اُل ایمپِراطُرا مالییات تُلِمَگه قارشی چیقیار و اُزونی مسیح هِم پاتیشاه دیییپ آدلاندیریار.» 3پیلاتُس اُندان: «سِن یهودیلِرینگ پاتیشاهسیمی؟» دیییپ سُرادی. عیسی اُنگا: «اُز آیدیشینگ یالیدیر» دیییپ جُغاپ بِردی. 4سُنگرا پیلاتُس یُلباشچی کاهینلار بیلِن خالقا: «مِن بو آدامدا هیچ بیر عاییپ گُرمِدیم» دییدی. 5اِمّا اُلار قایتا-قایتا آیدیپ: «بو آدام اُز تاغلیماتی بیلِن تامام یهودیهنینگ خالقینی آزدیریار. اُل جلیلهدِن باشلاپ، شو یِره چِنلی گِلدی» دییدیلِر.
6مونی اِشیدیپ، پیلاتُس: «بو آدام جلیلهلیمی؟» دیییپ سُرادی. 7عیسانینگ هیرودیسینگ وِلایاتینداندیغینی بیلِنسُنگ، پیلاتُس اُنی هیرودیسینگ یانینا ایبِردی، سِبَبی شُل واقت هیرودیسینگ اُزی هِم اورشلیمدِدی. 8هیرودیس عیسانی گُروپ قاتی بِگِندی، سِبَبی کَن واقتدان بَری اُنی گُرمِک ایسلِیَردی. اُل باراداقی اِشیدِن کَن زاتلارینا گُرَه، اُندان بیر عالامات گُرِرین دییِن اومیدی باردی. 9هیرودیس اُندان کَن سُراغلار سُرادی، اِمّا عیسی اُنگا هیچ بیر جُغاپ بِرمِدی. 10یُلباشچی کاهینلار بیلِن دین عُلَمالار بُلسا اُل یِرده دوروپ، اُنی بیراغیزدان تُهمِت اوریاردیلار. 11سُنگرا هیرودیس بیلِن اُنونگ سِربازلاری عیسانی کیچِلدیپ ماسغارالادیلار. اوسّونه بیر نِفیس دُن گِیدیریپ، پیلاتُسینگ یانینا ایبِردیلِر. 12شُل گون پیلاتُس بیلِن هیرودیس دُست بُلدی؛ موندان اُوال اُلارینگ آراسیندا دوشمانچیلیق باردی.
13پیلاتُس یُلباشچی کاهینلاری، خالقینگ یاشولیلاری و آداملاری اویشوریپ، 14اُلارا: «سیز بو آدامی مِنینگ یانیما خالقی آزدیریار دیییپ گِتیردینگیز. مِن اُنی گُزونگیزینگ اُوونده سُراق اِتدیم، اِمّا اُل باراداقی تُهمِت اورمالارینگیزینگ هیچ بیری دُغری چیقمادی. 15اُنی هیرودیسینگ یانینا ایبِردیم، اُل هِم هیچ گونَه تاپمان، اُنی ایزینا ایبِردی. سیزینگ گُرشونگیز یالی، اُل اُلومه لاییق هیچ زات اِتمَندیر. 16شُنونگ اوچین هِم، مِن اُنونگ جِزاسینی بِریپ، بُشاتجاق» دییدی. [ 17پیلاتُس بایرامچیلیق میناسیبِتلی خالقا بیر آدامی بُشادیپ بِرمِلیدی.]
18اِمّا هِمّه خالق بیراغیزدان: «بو آدامی هِلَک اِت! بیزه باراباسی بُشات!» دیییپ قیغیریشدیلار. 19باراباس شَهرده یوزه چیقان بیر قالماغالا قاتناشاندیغی و قانخُردوغی اوچین زیندانا سالنیپدی. 20پیلاتُس عیسانی بُشاتماق نییِتی بیلِن یِنه-ده خالقا یوزلِندی. 21اِمّا اُلار: «اُنی صلیبه چویله! صلیبه چویله!» دیییپ قیغیریشدیلار. 22پیلاتُس اوچونجی گِزِک اُلارا: «نَمه اوچین؟ بو آدام نَمه جِنایات ایش اِتدی؟ مِن اُندان اُلوم جِزاسینا لاییق هیچ زات تاپمادیم. شُنونگ اوچین هِم اُنی جِزالاندیریپ بُشاتجاق» دییدی. 23اِمّا اُلار سِسلِرینی خاص قاتالدیپ، قایتا-قایتا بیلِن اُنونگ صلیبه چویلِنمِگینی ایسلِدیلِر و اُلارینگ سِسی اوستون چیقدی. 24شِیلهلیک بیلِن، پیلاتُس اُلارینگ ایسلِگینی بِرجای اِتمِک قارارینا گِلدی. 25اُلارینگ سُران آدامینی، قالماغال تورزوپ، آدام اُلدورِنی اوچین زیندانا سالنان آدامی بُشاتدی، عیسانی بُلسا اُلارینگ ایختییارینا بِردی.
عیسی صلیبه چویلِنیَر
مَتّیٰ 27:32-44؛ مَرقُس 15:21-32؛ یوحنا 19:17-27
26سِربازلار عیسانی آلیپ باریارقالار، اِکینچیلیگیندِن گِلیَن قیرِوانلی شمعونی توتوپ، آرقاسینا صلیبی یوکلِدیلِر و عیسانینگ ایزیندان یُریمَگه مِجبور اِتدیلِر. 27اولی بیر جِماغات عیسانینگ ایزینا دوشوپ گیتدی، اُلارینگ آراسیندا اُنونگ اوچین زار-زار آغلایان آیالّار هِم باردی. 28عیسی اُل آیالّارا طاراف اُورولیپ، شِیله دییدی: «اِی، اورشلیم قیزلاری! مِنینگ اوچین آغلامانگ. اُزونگیز و فِرزِنتلِرینگیز اوچین آغلانگ. 29چونکی شِیله بیر گونلِر گِلِر، آداملار: ”گُورِلی بُلمایان آیالّار، دُغورمادیق گُورهلِر، چاغا اِمدیرمِدیک گُووسلِر نَهیلی خوشواقت!“ دییِرلِر. 30- شُندا داغلارا: ”بیزینگ اوستومیزه ییقیلینگ!“ دِپهلِره: ”بیزینگ اوستومیزی اُرتونگ!“ دییِرلِر. 31اِگِر آداملار گُک باغا شِیله زاتلار اِدیَن بُلسالار، اُندا قوری باغا نَمه بُلار؟»
32عیسی بیلِن باشغا ایکی جِنایاتچینی هِم جِزالاندیرماق اوچین آلیپ باریاردیلار. 33اُلار «کِلّهچاناق» دییِن یِره گِلِنلِریندِن سُنگ، عیسانی یانگقی جِنایاتچیلار بیلِن بیرلیکده صلیبه چویلِدیلِر. جِنایاتچیلارینگ بیری اُنونگ ساغ طارافیندا، بِیلِکیسی سُل طارافیندادی. 34عیسی: «آتام! اُلاری باغیشلا، سِبَبی اُلار نَمه اِدیَنلِرینی بیلِنُقلار» دییدی. سِربازلار قُرعه آتیشیپ، اُنونگ لِباسلارینی پایلاشیاردیلار.
35خالق اُنگا باقیپ دوردی. یُلباشچیلار هِم اُنونگ اوستوندِن گولوپ: «اُل باشغالاری نِجات بِردی. اِگِر اُل خودایینگ سِچیپ-سایلانان مسیحی بُلسا، دِگمه، ایندی اُزونی هِم نِجات بِرسیندَه!» دیییشیَردیلِر. 36سِربازلار هِم یانینا گِلیپ، اُنی ماسغارالایاردیلار و اُنگا تورشی شِراپ بِردیلِر: 37«اِگِر یهودیلِرینگ پاتیشاهسی بُلسانگ، اُزونگی نِجات بِر-دا!» دیییَردیلِر. 38اُنونگ دِپهسینده بُلسا: «بو یِهودیلِرینگ پاتیشاهسیدیر» دییِن یازو باردی.
39چویلِنِن جِنایاتچیلارینگ بیری اُنگا سِووپ: «سِن مسیح دَلمی نَمه؟ اُندا اُزونگی-ده، بیزی-ده نِجات بِر-دَه!» دییدی. 40ایکینجی جِنایاتچی بُلسا مونی آیدانا کَیَپ: «سِن خودایدان قُرقانگُقمی؟ سِن هِم اُنونگ بیلِن بیر جِزانی چِکیَرسینگ! 41بیز اُز اِتمیشیمیزه لاییق عادالاتلی جِزا آلدیق. اِمّا بو آدام هیچ بیر تِلِکه ایش اِتمِدی آخیری» دییدی. 42سُنگرا اُل: «عیسی، شاهلیغینگا باران واقتینگ مِنی یادلاغین!» دییدی. 43عیسی هِم اُنگا: «سانگا دُغروسینی آیدیارین، سِن شو گون مِنینگ بیلِن بیله جِنِّتده بُلارسینگ» دییدی.
عیسانینگ اُلومی
مَتّیٰ 27:45-56؛ مَرقُس 15:33-41؛ یوحنا 19:28-30
44واقت گونُرتانا قُلایلاندا، گونونگ یوزی توتولدی، اُیلَن ساغات اوچه چِنلی هِمّه یوردی قارانگقیلیق آلدی. 45عیباداتخانانینگ پِردهسی اُرتاراسیندان ییرتیلیپ، ایکَه بُلوندی. 46- عیسی قاتی سِس بیلِن قیغیریپ: «آتام! روحومی سِنینگ اِلینگه تابشیریارین» دییدی-ده، جان بِردی.
47اَفسَر بُلان واقانی گُروپ، خودایی اُودی. اُل: «بو، حاقیقاتدان-دا، دُغری آدام میشدیق!» دییدی. 48بو زاتلارا تُماشا اِتمِک اوچین اویشِن هِمّه خالق بُلان واقالاری گُروپ، قورساقلارینی یومروقلای-یومروقلای ایزلارینا قایتدی. 49عیسانی تانییان آداملارینگ هِمّهسی، شِیله-ده جلیلهدِن اُنونگ ایزینا دوشوپ گِلِن آیالّار داشراقدا دوروپ، بو واقالارا سین اِدیَردیلِر.
عیسانینگ جایلانیشی
مَتّیٰ 27:57-61؛ مَرقُس 15:42-47؛ یوحنا 19:38-42
50مِجلِس آداملاریندان یوسف آدلی بیر آدام باردی. اُل قاوی هِم دُغری آدامدی. 51اُزی-ده مِجلِسینگ قارارینا و ایشینه راضیلیق بِرمَندی. یوسف یهودیهنینگ رامه شَهریندِن بُلوپ، خودایینگ پاتیشاهلیغینا قاراشیاردی. 52اُل پیلاتُسینگ یانینا باریپ، عیسانینگ جِسِدینی دیلِدی. 53سُنگرا اُنی آشاق دوشوریپ، کِفِنه دُلاپ، قایادا قازیلان و حَضیر چِنلی هیچ کیمینگ جایلانمادیق قابریندا جایلادی. 54بو ایش تاییارلیق گونونینگ آخیریندا بُلوپ، سَبَّت گونونینگ باشلانماغینا قُلایدی.
55عیسی بیلِن جلیلهدِن گِلِن آیالّار هِم یوسفینگ ایزینا دوشوپ گیتدیلِر-ده، قابری و اُنونگ جِسِدینینگ نَهیلی جایلانانینی گُردولِر. 56سُنگرا اُلار اُیلِرینه قایدیپ، خوش ایسلی اوزَرلیگلِر و عاطیرلار تاییارلادیلار. اِمّا خودایینگ حُکومی گُرَه سَبَّت گونی اُلار دینچ آلدیلار.
urd_Arab kas_Arab pes_Arab knc_Arab azb_Arab azb_Arab azb_Arab azb_Arab pbt_Arab knc_Arab azb_Arab azb_Arab azb_Arab azb_Arab urd_Arab knc_Arab azb_Arab azb_Arab ckb_Arab knc_Arab azb_Arab azb_Arab